Yasmine Hamdan

Yasmine Hani Hamdan (; s. 1976) on libanonilainen laulaja, lauluntekijä ja näyttelijä. 
Yasmine Hamdan tuli kansainvälisesti tunnetuksi Jim Jarmuschin ohjaamassa vampyyri-kauhuelokuvassa "Only Lovers Left Alive", jossa näyttelivät myös Tilda Swinton ja Tom Hiddleston. Yasmine Hamdan esitti elokuvassa Yasmine-nimistä yökerholaulajaa, joka on mahdollisesti elokuvan muiden henkilöhahmojen tavoin vampyyri. Yasmine Hamdan on myös uranuurtaja Lähi-idän popmusiikissa; hän johti yhtyettä Soap Kills, jota pidetään yleisesti yhtenä ensimmäisistä Lähi-idän indie-pop- ja elektronisen rockin yhtyeistä. Hamdan on laulajana saanut kansainvälistä tunnustusta yhdistämällä elektronista indie-poppia ja rockia arabialaiseen musiikkiin, ja runollisiin sanoituksiin. Hän on tehnyt urallaan yhteistyötä myös ranskalaisen Nouvelle Vague -yhtyeen kanssa. 
Elämä ja ura.
Varhaiset vuodet.
Beirutissa Libanonissa vuonna 1976 syntynyt Yasmine Hamdan vietti lapsuutensa Kuwaitissa, Abu Dhabissa ja Kreikassa. Hamdan oli 13-vuotias, kun Irakin hyökkäys Kuwaitiin pakotti hänen perheensä palaamaan Beirutiin. Beirut eli kulttuurista renessanssia Libanonin sisällissodan jälkeisenä aikana. Hamdan muistelee:"”"Se oli hyvin erityinen ajanjakso, sillä sisällissodan — 15 vuoden — jälkeen ihmiset alkoivat vihdoin herätä, järjestäytyä, elää, ja juuri silloin minä aloin tehdä musiikkia. Se oli hyvin jännittävää, koska tuntui, että kaikki voisi olla mahdollista. Oli suuri toivo muutoksesta.” Hän aloitti musiikkiuransa 1990-luvun puolivälissä rock-yhtyeessä nimeltä Lombrix, jossa soitti myös multi-instrumentalisti Zeid Hamdan. Vaikka heillä on sama sukunimi, he eivät ole sukua.
Soap Kills.
Vuonna 1997, Lombrixin hajottua, Yasmine ja Zeid käynnistivät Soap Kills -projektin, jossa he yhdistivät perinteistä arabialaista musiikkia ja moderneja pop- ja rock- sekä elektronisia soundeja. Yhtyeen nimi kirjoitettiin sekä muodossa Soap Kills että Soapkills. Kappaleiden laulukieli oli yhdistelmiä arabiaa, ranskaa ja englantia. Mediassa heidän musiikkia kutsuttiin joskus termillä "”trip hop à l’orientale”". Yhtyeestä tuli yksi ensimmäisistä riippumattomista yhtyeistä Libanonissa, joka keräsi huomattavan kuulijakunnan, ja siitä tuli yksi eniten puhutuista kokoonpanoista Lähi-idässä. Hamdan muistelee, ”Aloimme kiertää arabimaailmassa, ja kaikkialla, minne menimme, yleisö odotti meitä, joten ymmärsimme, että musiikkiamme salakuljetettiin ja levitettiin hyvin underground-tyyliin. Se oli hieno seikkailu.” 
Soap Kills julkaisi debyyttialbuminsa "Bater" vuonna 2001. Sen hittikappaleista, kuten ”Coit Me” ja ”Aranis”, tuli vakiokuunneltavaa trendikkäämmissä beirutilaiskahviloissa. Kahden lisäalbumin, "Cheftak" ja "Enta Fen" (molemmat vuodelta 2005), sekä Euroopan, Lähi-idän ja Australian kiertueiden jälkeen yhtye kuitenkin hajosi sisäisiin erimielisyyksiin ja Hamdan siirtyi soolouralle. Hamdan muistelee, ”Löysin arabialaisen musiikin todella vasta, kun aloin laulaa Soap Killsissä. Se oli jotain aivan muuta. Zaid Hamdan teki kappaleitaan englanniksi — ja oli hauskaa laulaa sillä tavalla — mutta jossain vaiheessa elämässäni jokin laukaisi halun sukeltaa syvemmälle arabiankielisiin lauluihin.”
Sooloura.
Hamdan muutti Pariisiin, missä hän ryhtyi yhteistyöhön tuottaja Mirwaisin kanssa, joka oli entinen Taxi Girl -yhtyeen jäsen ja Madonnan yhteistyökumppani. He loivat yhdessä albumin "Arabology" vuonna 2008 nimellä Y.A.S. Samoihin aikoihin Yasmine Hamdan teki musiikkia myös amerikkalaisen indie-yhtyeen Coco Rosien ja ranskalaisen Nouvelle Vogue -yhtyeen kanssa. Vuonna 2012 hän meni studioon Nouvelle Vague -yhtyeen johtohahmon, tuottaja Marc Collinin kanssa. Hamdan toi studioon mukanaan kokoelman klassisia arabialaisia kasettinauhoja, muutamia Soapkills-mp3:ia ja YouTube-soittolistan lasten televisio-ohjelmista Persianlahden alueelta. Tästä materiaalista hän ammensi kaksitoista uutta kappaletta äänitettäväksi. Levy, nimeltään "Yasmine Hamdan", julkaistiin Ranskassa ja Libanonissa vuoden loppuun mennessä, ja sen laajennettu versio nimeltä "Ya Nass" sai kansainvälisen julkaisun levy-yhtiö Crammed Discsin kautta vuonna 2013.
Only Lovers Left Alive -elokuva.
Vuonna 2013 Yasmine Hamdanin kansainvälinen ura sai merkittävän sysäyksen, kun elokuvaohjaaja Jim Jarmusch otti hänet mukaan vampyyri-elokuvaansa "Only Lovers Left Alive", jossa näyttelivät pääosia Tilda Swinton ja Tom Hiddleston. "Only Lovers Left Alive" elokuva kertoo sofistikoituneista vampyyreista, joita kiinnostaa erilaiset kulttuurit ja musiikki. Elokuvassa Hamdan esittää hypnoottisen, kaihoisan balladin pienessä vampyyrien täyttämässä klubissa Tangerissa. "”Yasmine”", sanoo Swintonin hahmo paljastaen taiteilijan nimen kappaleen päätyttyä. "”Hän on libanonilainen. Olen varma, että hänestä tulee hyvin kuuluisa.”" Elokuva toimi Hamdanin läpimurtona Lähi-idän ulkopuolella, sillä useat elokuvan länsimaalaiset katselijat halusivat tietää, kuka on elokuvassa esiintynyt mystinen laulaja. Hamdam on sittemmin jatkanut esiintymistä useissa elokuvissa. Hän on esiintynyt muun muassa useissa elokuvantekijä-aviomiehensä Elia Suleimanin ohjauksissa.
I remeber, I forget.
Vuonna 2017 Yasmine Hamdan teki studioalbumin "Al Jamilat" ("The Beautiful Ones"). Albumin tuotannossa olivat mukana osittain brittiläiset tuottajat Luke Smith ja Leo Abrahams, ja levy toi yhteen myös yhteistyön Sonic Youthin rumpalin Steve Shelleyn ja multi-instrumentalisti Shahzad Ismailyn kanssa. "Al Jamilat" ("The Beautiful Ones") albumin jälkeen Hamdan päätti pitää pitkän tauon urallaan. Hän muistelee, "”"Päätin silloin pitää vuoden tauon tehdäkseni asioita, joihin minulla ei koskaan ole aikaa, ja viettää aikaa rakkaiden kanssa. Mutta sitten tuli Covid, Libanonin talouskriisi ja Beirutin sataman räjähdys. Kaikki nämä asiat piti käsitellä. Minulta kesti aikaa koota ajatukseni ja ymmärtää, mitä halusin seuraavaksi tehdä.” Hän teki lopulta comebackin albumilla "I remember I forget (2025)". Albumin sanoitusten teossa häntä auttoi palestiinalainen runoilija Anas Alaili. Albumin musiikki jatkaa Hamadanille tuttuja tyylejä: elektronista poppia, acid housea, trip hoppia ja indie-poppia.
Uraauurtavana naistaiteilijana Lähi-idästä Hamdania on pidetty usein mediassa feministisenä ikonina, joka on pyrkinyt vahvistamaan naisten asemaa Lähi-idässä. ”Elämme hyvin patriarkaalisissa yhteiskunnissa, joten se on ollut haastavaa vuosien varrella. Uskon, että asiat ovat paranemassa. Itse olen aina tähdännyt ja pyrkinyt siihen, että olisin vapaa sekä taiteilijana että naisena. Se on ollut minulle hyvin vahva ja tärkeä voima.” 
Yksityiselämä.
Yasmine Hamdan on naimisissa palestiinalaisen elokuvaohjaajan Elia Suleimanin kanssa. He asuvat Pariisissa Ranskassa.